தமிழில் முதல் பட வாய்ப்பு கிடைத்தது பற்றிச் சொல்கிறார் அன்பு. “ஒருகட்டத்தில் ‘நாம தமிழ் சினிமாவுக்குப் போகலாம்’னு தோன்றியது. ‘மற்ற மொழிப் படங்களை பணத்துக்காகப் பண்ணினோம். தமிழ்ல நல்ல பேர் கிடைக்க பண்றோம். நல்ல படம் வர்ற வரை காத்திருப்போம்’னு நினைச்சோம். அந்த நேரத்துல நண்பரும் ஸ்டுடியோ கிரீன் நிறுவனத்தின் தயாரிப்பு மேலாளருமான சங்கர் சாருக்கு போன் பண்ணிப் பேசிட்டிருந்தோம். `மாஸ்டர் ஆகிட்டீங்களா? சொல்லவே இல்லை. சூப்பர். நம்ம கம்பெனிக்கு ஒரு டைரக்டர் படம் பண்ணப்போறார். அவரை வந்து பாருங்க’னு சொன்னார். அப்படித்தான் தயாரிப்பாளர் எஸ்.ஆர்.பிரபு சாரைப் பார்த்தோம். நாங்க பண்ணின மலையாளப் படங்களின் க்ளீப்பிங்ஸைப் பார்த்தார். பிறகு, டைரக்டரைப் பார்க்கச் சொன்னார். அப்போது வரை அந்தப் படத்தின் இயக்குநர் பா.இரஞ்சித்கிறது எங்களுக்குத் தெரியாது.